b'\n_START_ARTICLE_\nLucius Postumius Albinus (vuoden 173 eaa. konsuli)\n_START_PARAGRAPH_\nLucius Postumius Albinus oli roomalainen valtiomies, joka toimi konsulina vuonna 173 eaa._NEWLINE_Albinus oli preettorina vuonna 180 eaa., jolloin h\xc3\xa4net l\xc3\xa4hetettiin Hispania Ulteriorin provinssiin nykyiseen Espanjaan. Albinus kukisti siell\xc3\xa4 lukuisia heimoja muun muassa lusitaanit. Vuonna 178 eaa. Albinus palasi takaisin Roomaan ja sai triumfin ansioistaan Hispania Ulteriorissa._NEWLINE_Vuonna 173 eaa. h\xc3\xa4net valittiin konsuliksi yhdess\xc3\xa4 Marcus Popillius Laenaksen kanssa, jolloin h\xc3\xa4nen piti l\xc3\xa4hte\xc3\xa4 sotaretkelle Liguriaan. Albinus kuitenkin joutui l\xc3\xa4htem\xc3\xa4\xc3\xa4n Campaniaan, Etel\xc3\xa4-Italiaan selvitt\xc3\xa4m\xc3\xa4\xc3\xa4n riitaa valtion ja yksityishenkil\xc3\xb6iden v\xc3\xa4lill\xc3\xa4. T\xc3\xa4m\xc3\xa4 vei koko kes\xc3\xa4n, joten h\xc3\xa4n ei pystynyt l\xc3\xa4htem\xc3\xa4\xc3\xa4n provinssiinsa Liguriaan._NEWLINE_Vuonna 171 eaa. Albinus l\xc3\xa4hti l\xc3\xa4hettil\xc3\xa4\xc3\xa4n\xc3\xa4 tapaamaan Numidian kuningasta Masinissaa sek\xc3\xa4 karthagolaisia tavoitteenaan kutsua joukkoja sotaan Makedonian kuningasta Perseusta vastaan. Kaksi vuotta my\xc3\xb6hemmin h\xc3\xa4n oli ehdolla kensoriksi, mutta h\xc3\xa4nt\xc3\xa4 ei lopulta valittu. Seuraavana vuonna h\xc3\xa4n oli Lucius Aemilius Paulluksen mukana Makedonian sotaretkell\xc3\xa4 ja johti yht\xc3\xa4 legioonaa ratkaisevassa Pydnan taistelussa._NEWLINE_Albinus oli luultavasti Spurius Postumius Albinus Paulluluksen ja Aulus Postumius Albinus Luscuksen veli.'